**Între mine și eu**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*budha adoarme timpul în mine\*

horoscopul cunoașterii nu-mi este favorabil

schimbător (aleatoriu ar zice neavizatul)

precum vânturile nordice se izbește de mine

recompune metodic geometria lumii în piele ustură

apropierea de oameni

deschid ușa în mine fără procură

curaj de am cândva curând voi iscăli un soare

pâinea împărțită în silă are gust de arsenic

sau de miere fadă

strâng sub limbă veninul înstrăinării

spațiul pe care-l ocup se golește de sine

ca un taifun viscolește destinul

vertebrele eului prezintă simptome de artroză acută

echilibrul

e greu de ținut cu atâtea războaie

(cele interioare au grad de toxicitate crescut)

o mulțime de oameni las în urmă închiși

în temnițele cărnii (niciunul nu mi-a făcut proces

de rea intenție)

din instinct de conservare am defrișat memorii

și am plecat mai departe

cum știe a mucegăi timpul

uitat în firide (basmele încă mai au putere

magnetică)

dincolo de mine cine oare așteaptă